MACO โชว์ Q3/66 กำไร 42 ลบ. รับรายได้โตต่อเนื่อง
MACO โชว์ไตรมาส 3/66 กำไร 42 ลบ. รับรายได้พุ่ง 22% หลังเศรษฐกิจฟื้นตัว หนุนรายได้ธุรกิจสื่อโฆษณาขยายตัว ผู้บริหารมั่นใจผลประกอบการผ่านจุดต่ำสุดไปแล้ว เดินหน้าจับมือพันธมิตรมองหาโอกาสทางธุรกิจใหม่
MACO โชว์ Q3/66 กำไร 42 ลบ. รับรายได้พุ่ง 22% หลังเศรษฐกิจฟื้นตัว หนุนรายได้ธุรกิจสื่อโฆษณาขยายตัว
14 ก.พ. 2566

นางสาวธมนวรรณ นรินทวานิช รักษาการประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยว่า ภาพรวมธุรกิจไตรมาส 3 ปี 65/66  MACO ได้ส่งมอบผลการดำเนินงานที่ดีต่อเนื่องโดยสามารถสร้างรายได้อยู่ที่ 667 ล้านบาทคิดเป็น 21.9% เมื่อเทียบจากปีก่อน และมีกำไรสุทธิ 42 ล้านบาท ซึ่งมาจากธุรกิจงานระบบครบวงจร (System Integration) ที่ทำรายได้สูงถึง 567 ล้านบาท เพิ่มขึ้น 28.2% เมื่อเทียบจากปีก่อน จากการรับรู้รายได้ที่เพิ่มขึ้นของโครงการด้านงานติดตั้งและซ่อมบำรุง ด้านธุรกิจสื่อโฆษณาทำรายได้อยู่ที่ 100 ล้านบาท สอดรับแรงหนุนจากสถานการณ์เศรษฐกิจในประเทศไทยที่ฟื้นตัวดีขึ้นตลอดช่วงครึ่งหลังของปี 65 ส่งผลทำให้ภาคเอกชนหรือแบรนด์ต่างๆ กลับมาใช้จ่ายงบโฆษณาเพิ่มขึ้น
ในปี 65 ท่ามกลางภูมิภาคอื่นๆ ทั่วโลกภูมิภาคอาเซียนมีอัตราการเติบโตทางเศรษฐกิจสูงที่สุดแห่งหนึ่ง และคาดว่าแนวโน้มการเติบโตดังกล่าวจะยังคงดำเนินต่อไปในปี 66 นอกจากนี้กองทุนการเงินระหว่างประเทศ (International Monetary Fund: IMF) ยังได้คาดการณ์อัตราการเติบโตของ GDP ปี 66 ในประเทศไทยที่ 3.7% และเวียดนามอยู่ที่ 6.2%  ซึ่งการเติบโตดังกล่าวส่งผลดีต่อธุรกิจของ MACO เป็นอย่างมาก และจากผลการดำเนินงานของทุกหน่วยธุรกิจที่เติบโตในทิศทางบวกอย่างเห็นได้ชัด มั่นใจว่าผลประกอบการของ MACO ได้ผ่านจุดต่ำสุดเป็นที่เรียบร้อยแล้ว และคาดว่าจะยังคงสร้างผลตอบแทนที่ดีขึ้นได้ต่อไปในอนาคต
อย่างไรก็ตามบริษัทฯ ยังคงดำเนินธุรกิจสื่อโฆษณาต่อไปควบคู่ไปกับการมองหาโอกาสทางธุรกิจใหม่ที่มีศักยภาพร่วมกับพันมิตรเชิงกลยุทธ์  ที่จะทำให้ MACO สามารถส่งมอบผลประโยชน์ที่ดีให้กับผู้มีส่วนได้เสียทุกภาคส่วนที่เกี่ยวข้องกับบริษัทฯ ได้อย่างยั่งยืนต่อไปในอนาคต